Euro

Da Wikipedia, ła ençiclopedia libara.

Simboło del'euro
Moneda da un euro

L'Euro el xe la monéda comun europea che, contrariamente da quel che se crede de sołito, ła vien doparà 'nte ła Zxona de l'Euro xà dal 1° de zenaro del 1999, in sostitusion dełe monede nasionałi. El equivoco nase dal fato che ancora par tre ani da cheła data łe monede nasionałi łe ga sevità a sircołar e eser doparae.

Dal 1° de zenaro del 1999, defati, łe monede nasionałi łe xe deventae gnente de pi' che sotomultipli de l'Euro dopo che jera sta' fisa' dei tasi de cambio fisi e irevocabiłi verso ła nova moneda unica, l'Euro.

I tasi de canbio i jera sta' fisai co un non senplice calcoło, ciapando a riferimento el vałor de ogni moneda rispeto al dołaro USA co ła partesipasion del (ałora) ministro del tesoro italiano Carlo Azeglio Ciampi.

Da quel momento in vanti, tute łe tranzasion finansiarie łe xe sta' obligatoriamente in Euro, e i marcai finansiari ga scumisia' a fisar i presi de borsa e i canbi monetari gavendo come unico riferimento l'Euro. Fin dal 1° zenaro 1999 jera legałe e posibiłe de far ogni tranzasion in Euro (questo no escludeva de poder doparar i so sotomultipli nasionałi) e i stati gaveva ła posibiłita' ma no l'obligo de ciapar qualsiasi inisiativa par favorir e pareciar l'entrata in sircołasion de l'Euro concretiza' in forma fisica, prevista par el 1° zenaro 2001.

La pi' conpleta inersia dei vari governi ga fato in maniera che el 1° zenaro del 2001 el publico xe sta' de fato sofegà soto ła sorpresa dei novi schei. Tute łe categorie economeghe organizae, nel fratenpo, łe gaveva avuo modo de pareciarse co' i novi listini e ciapar pa'l coło ła masa disorganizada asołutamente non pronta. L'inpato psicołogico de vedar i presi espresi coi novi vałori ga fasiłità el zogo de chi, metendo presi conpagni de prima (ma in Euro) ga praticamente radopià i listini. Questo spiega tute łe sircołari che jirava favełando de "Grande Opportunita'" oferta da l'Euro, mentre che, a rigor de lojica, ła senplice introdusion de un novo sistema de calcoło gavaria dovuo eser del tuto neutro.

Ad ogni modo, ła nova moneda gà irevocabilmente ligà insieme le economie dei paezi partesipanti. Questo gà significa' na stabiłizasion de l'inflasion e par conseguensa un liveło de costo dei soldi (intarese) mai cusì baso in Italia. In sto modo i finansiamenti ga scumisià a eser particołarmente convegnenti e però l'ineficiensa struturałe del marca' italian in particołare ga in realta' favorìo enti finasiari e società imobiliari che i ga porta' tuto a so profito el vantajo de l'Euro, e par converso a totałe scapito dei singołi consumatori. Insoma, i pi' svantajai i xe comunque stati costreti a pagar el preso pi' grando come che sucede in tuti i grandi stravoldjimenti, co l'agravante deła conivensa del sitema połitico

Visto da na prospetiva pi' a lungo termine, se trata però de un avenimento epocałe e sensa altro de na grandisima conquista par l'economia nel so' conpleso se se łasa da parte łe distorsion e i trasferimenti de redito da i poareti (dipendenti e pensionai) verso i siori. Sopratuto, ga' liga' de forsa l'economia italiana co łe economie pi' sviłupae obligandone a afrontar novi canpi produtivi e a abandonar łe produsion a alto contenuto de manodopra par deventar, non sensa dołor e no in poco tenpo, na economia de ecełensa e servisi.

Dal punto de vista tecnico de jestion monetaria, ła cołaborazion de łe banche sentrałe co ła BCE in ocasìon de l'introdusion de l'Euro ła xe stada estremamente sodisfasente. Portar in tuti i sportełi bancari na quantità cusì enorme de banconote e monede in tenpo parfeto e smaltir na quantità altretanto strabiliante de moneda vecia ła xe sta' sensa altro na grandisima prova de eficiensa e organizasion, motivo de vanto par tuta l'UE.

[modifica] Aseto Istitusionale

Le banche nasionałi łe gà conferìo tute łe so sovranità al novo organismo creà par jestir la połitica monedaria comune. Le banche nasionałi, in canpo monetario, łe xe deventae insoma senplicemente agensie periferiche e esecutive e de controło de decision ciapae da ła B.C.E. (Banca Centrale Europea). I governadori de łe diverse banche nasionałi, insieme ai organi comunitari, i partecipa ała jestion de la BCE e ała nomina del Prezidente Ezecutivo, che gode de gran independensa e autonomia.

Conpito istitusionałe de ła BCE xe de garantir e protejer ła stabiłità e el poder de "acquisto" de l'Euro, e non de altro come par ezenpio de łe połitiche macro-economiche. La BCE ła xe stretamente tegnua a rispetar i so conpiti istitusionałi, che i xe regołai precisamente e sojeti a controło jurisdisionałe da parte de ła Corte de Justisia Europea.